Te-palvelujen sivuilla silmiini osui 30-sivuinen opus nimeltään ”Suomeen työhön – Opas Suomesta kiinnostuneille työntekijöille ja yrittäjille”.

Voisiko Suomi tukea myös jollakin tavoin suomalaisia heidän palatessaan kotimaahansa ulkomailla työskentelyn jälkeen? Tai edes lopettaa heidän rankaiseminen karenssilla, mikäli työpaikkaa kotimaassa ei ole vielä valmiina odottamassa?

Olin nuorena 80-luvulla töissä Sveitsissä hotelli-ravintolassa puoli vuotta, kunnes koti-ikävä alkoi vaivata. Kun lisäksi sain tietää, että minulle ei ollut maksettu edes Sveitsin minimipalkkaa, päätin lähteä takaisin Suomeen.

Palattuani minulle ”lätkäistiin” te-toimistosta kolmen kuukauden karenssi, vaikka olin palannut itse hankkimastani työpaikasta. Sama karenssikäytäntö on voimassa edelleen.

Marc Järvinen kertoo kokemuksestaan.

Valmistuttuani en onnistunut löytämään työpaikkaa Oulusta, mutta sainkin työpaikan Pohjois-Irlannista. Työskentelin siellä kaksi vuotta, jonka jälkeen koti-ikävä ja kulttuurishokki vei minusta voiton, ja päätin palata Suomeen, mielessäni kotimaani tuoma rauha ja turvallisuus.

Jouduin harkitsemaan pitkään riittävätkö varani paluuseen. Selitin te-keskukselle tilanteeni parhaani mukaan, mutta vastalahjaksi sain kolme kuukautta karenssia. Olin varaton, ilman asuntoa ja tukalassa tilanteessa jo valmiiksi ennen karenssipäätöstäkin.

Kaiken kukkuraksi jouduin hakemaan uudelleen Suomen sosiaaliturvapiiriin saadakseni edes perustoimeentulotukea karenssin ajaksi. Hakemuksen käsitteleminen vein noin kuukauden, jonka ajan olin täysin omillani. Mielessäni hoin, miksi minua rangaistaan siitä, että halusin tuoda kotimaahani kansainvälistä osaamista. Te-toimisto itse oli puoltanut työn löytymistä ulkomailta ja rankaisi paluustani.

"Suomen kannattaisi panostaa omien ulkomailla työskentelevien tai opiskelevien kansalaistensa paluuta tukeviin toimenpiteisiin rangaistustoimien sijaan."

Kuinkahan moni ulkomailla työskentelevä suomalainen jättää palaamatta kotimaahansa siksi, että ei ole taloudellisesti mahdollista tulla hakemaan töitä ja asuntoa paikan päälle karenssiuhan takia? Puhumattakaan sekä ulkomaille töihin hakeutumisen että paluun aiheuttamista muista kustannuksista.

Suomen kannattaisi panostaa omien ulkomailla työskentelevien tai opiskelevien kansalaistensa paluuta tukeviin toimenpiteisiin rangaistustoimien sijaan. Ulkomailta palaavan ensimmäiset kokemukset kotimaastaan paluun jälkeen voivat olla merkityksellisiä hänen elämänlaatunsa ja sitä kautta työllistymismahdollisuuksiensa kannalta.

Luulisi yrityksillekin kelpaavan kansainvälistä kokemusta omaavat työntekijät näinä työvoimapulan kovina aikoina.

Riitta Leinonen

Kempele

Marc Järvinen

Oulu

Lue lisää lukijoiden mielipiteitä päivän Kalevasta!

Näin lähetät mielipidekirjoituksen Kalevaan.